戲曲中心

戲曲中心係香港一間戲曲表演場地，位於九龍西九文化區東面入口、廣東道同柯士甸道西交界，將會致力促進同傳承戲曲文化，鼓勵創新，培育新晉藝術家，並開拓一班觀眾，戲曲中心喺2019年1月20號正式開幕。

概覽
戲曲中心將會成為一個世界級嘅表演場地，致力保存、推廣同發展戲曲，包括粵劇同其他戲種。戲曲中心嘅設施完備，可以用嚟演出、新作培育、研究、教育、培訓同交流嘅用途。更會提供技能發展計劃，以培育戲曲新人同推動戲曲創作。透過同香港唔同戲曲組織同藝團緊密合作，戲曲中心將會面向更多來自香港同世界各地嘅觀眾，推廣傳統中國表演藝術。

獲選設計
2012年3月，舉辦咗一個為期十個月嘅設計比賽，為戲曲中心物色最適合嘅概念同設計團隊。來自世界各地超過五十個建築設計團隊，表示有興趣參與呢個項目，同年12月10號，加拿大建築師譚秉榮建築事務所，連同香港建築師呂元祥建築師事務所組成嘅團隊，獲選成為呢個標誌性表演場地嘅設計團隊。
譚秉榮建築事務所同呂元祥建築師事務所嘅設計方案，令到戲曲中心充分體現戲曲嘅精髓之中。結合劇院、藝術同公共空間嘅早期設計，表達咗四個重要概念：
戲曲中心嘅流線外型，以至空間嘅鋪排處理，呈現出「氣」嘅概念；
大自然嘅概念，喺戲曲中心各層嘅綠色景觀之中呈現；
大門同表演亭台概念，觀眾可以從戲曲中心嘅四個角落入到劇院；
庭院嘅概念，喺地面層嘅全天候有蓋公共空間之中體現，營造一個上演活動同慶典嘅都市舞台。

設施

中庭
大型開放式中庭係戲曲中心嘅門戶，呢個有蓋公共空間係上演各種活動同慶典嘅都市舞台。公眾可以喺呢度欣賞展覽、聽音樂會或參加戲曲講解同示範。

大劇院
大劇院座位超過1000個，邀請來自香港、中國各地同埋東南亞地區嘅著名戲曲藝術家同戲團，定期上演傳統同創新戲曲表演。

茶館劇場
茶館劇場配備當代中式傢俱，氣氛精緻典雅，舞台形式同枱凳可以靈活變動，拉近演出者同觀眾嘅距離。常駐嘅茶館新星劇團演出時間為禮拜三至禮拜日，大概個半鐘精選粵劇折子戲嘅演出，導賞員深入淺出解說，配以粵式茗茶點心，重現古代戲曲茶樓文化。

演講廳
演講廳設有共108個座位，畀放映會、座談會或文化交流活動使用，並定期舉辦各類型戲曲同文化藝術知識普同活動，例如「西九101」講座系列、電影放映等。

排演室
8個唔同大細嘅排演室配備有投影設施、基本燈光同音響系統。排演室1同排演室3嘅樓底高達8米，最大嘅排演室1面積更係同舞台差唔多大，令演出團隊可以更完善噉進行排練。

交通 
戲曲中心附近有港鐵嘅東涌綫同機鐵九龍站、高鐵西九龍站、屯馬綫柯士甸站。

相

西九文化區 - 戲曲中心

西九文化區